钦定古今图书集成/历象汇编/庶征典/第082卷 > 王充论衡 > 《五色露赋》白行简
## 钦定古今图书集成/历象汇编/庶征典/第082卷 > 王充论衡 > 《五色露赋》白行简

“惟上天之阴骘。”至诚感通，灵液肇吉。能分五色之异，
以候一时之出。祥风烁乎茂草，瑞景晞乎朝日。元黄
错杂，缀玉树以相鲜；丹绀交辉，暎金盘而乍失。既能
偶圣以呈贶，宁有普天之不率。飞液花坞，流光蕙圃。
青荧玉缀，灿烂珠吐。露药讶仙童捧来，润石疑女娲
欲补。花禽拂著，宛如陈宝之鸡；平野染成，焕若徐方
之土。当其金乌戢耀，玉兔腾光。夜寂空知警鹤寒轻。
犹未为霜，徒想状天，酒类神浆。岂辨彰施而披棘，尢
分杂错以沾裳。满林岭而霞駮，遍莓苔而锦章。自然
郁为天祚，庆我皇唐。何必征勒毕之言，以为国泰；验
吉云之说，乃辨时康。加以风中煜爚，空际浮烁，缀瑶
草以纷敷，泫庭柯而照灼。彼瀼瀼刺其感叹，此湛湛
欢其宴乐，徒用兴其咏歌，曾何睹其交错。未若含瑞
表德，耀彩逢时，乍绮分于彼，或星合于兹。为阴阳之
纯粹，作花木之葳蕤。喜气度关，徒虚语耳；荣光出水，
曷足方之？是知天降休祥，圣为明证，淡汪濊之仁泽，
得文质之善称。天何言哉？国有感而善应。